b'\n_START_ARTICLE_\nThorsgade\n_START_PARAGRAPH_\nThorsgade er en gade p\xc3\xa5 Ydre N\xc3\xb8rrebro i Mimersgadekvarteret ogs\xc3\xa5 kaldet Det mytologiske kvarter . Thorsgade er en sidegade til N\xc3\xb8rrebrogade, der krydser Mimersgade og ender ud i Tagensvej._NEWLINE_Gaden er opkaldt efter den nordiske mytologis krigs- og tordengud Thor, der skaber torden ved at k\xc3\xb8re over himlen med bukkeforspand. Thorsgade blev stadf\xc3\xa6stet som navnet p\xc3\xa5 gaden (der dog aldrig havde kaldtes andet) i 1927.\n_START_SECTION_\nThorsgades udseende i dag\n_START_PARAGRAPH_\nEnden op mod Tagensvej er i dag ret stille. Der er mange fornemme og uens beboelsesejendomme fra \xc3\xa5rhundredskiftet. Bortset fra en k\xc3\xa6mpestor cykelforretning er der ikke mange butikker i gaden i denne ende af Thorsgade. Andelsboligforeningen Thorsborg har en lille indhegnet have p\xc3\xa5 hj\xc3\xb8rnet af Ydunsgade. I den modsatte ende finder man bl.a. tre brune v\xc3\xa6rtshuse og selskabslokaler. De to af v\xc3\xa6rtshusene lukkede i 2007. Ellers er der langt overvejende beboelse i Thorsgade._NEWLINE_Der er meget stor forskel p\xc3\xa5 Thorsgades ene ende og den anden. Skiftet sker, da den krydser Mimersgade. Stykket mellem Mimersgade og Tagensvej er swunget, n\xc3\xa6rmest som gaden i en middelalderby og bred. Stykket mellem Mimersgade og N\xc3\xb8rrebrogade er derimod lineallige og ensartet. Det ene af hj\xc3\xb8rnehusene ud mod Tagensvej er tildelt h\xc3\xb8j bevaringsv\xc3\xa6rdi. Gaden er ensrettet fra N\xc3\xb8rrebrogade til Dagmargade.\n_START_SECTION_\nThorsgades historie\n_START_PARAGRAPH_\nI Thorsgade \xe2\x80\x93 f\xc3\xa5 meter fra Tagensvej \xe2\x80\x93 l\xc3\xa5 Tagensm\xc3\xb8lle, der ogs\xc3\xa5 blev kaldt for Jagtvejens M\xc3\xb8lle og Thorsgades M\xc3\xb8lle. M\xc3\xb8llen malede mel helt frem til slutningen af 1890\'erne. Senere blev m\xc3\xb8llen omd\xc3\xb8bt til Jagtvejens M\xc3\xb8lle og Br\xc3\xb8dfabrik, og bagte br\xc3\xb8d frem til 1917 hvor Br\xc3\xb8dfabrikken blev opslugt af et nyoprettet A/S der bestod af i alt 9 K\xc3\xb8benhavnske Br\xc3\xb8dfabrikker. Selskabet havde Bagermester Schulstad ved roret._NEWLINE_I 1870 var der kun 5 husnumre i Thorsgade (1,3,5, og 2, og 4). Gaden var kort, og udgjordes af en ca. vinkelret forbindelse mellem Odinsgade og Dagmarsgade. I 1870 boede i alt 22 familier i gaden (jf. folket\xc3\xa6lling af 1. februar 1870). Thorsgade var (jf. J. P. Trap\'s Topografiske bykort fra 1879, se evt.: http://stormp.kk.dk/rhb/5tv.htm) p\xc3\xa5 dette tidspunkt ikke f\xc3\xb8rt igennem til N\xc3\xb8rrebrogade (som hed Lygtevei p\xc3\xa5 det tidspunkt), og den var, i sagens natur, heller ikke f\xc3\xb8rt igennem til Tagensvej. Thorsgade f\xc3\xb8res igennem til N\xc3\xb8rrebrogade (Lygtevei) p\xc3\xa5 et tidspunkt mellem 1879 0g 1900._NEWLINE_Thorsgade var i 1900 en af de st\xc3\xb8rre gader i det endnu ikke helt udbyggede omr\xc3\xa5de, og der var masser af gadeliv og sm\xc3\xa5handlende, s\xc3\xa5som slagtere, cigarhandlere, mejerister, en xylograf og en t\xc3\xb8ffelmager._NEWLINE_Thorsgade blev f\xc3\xb8rst f\xc3\xb8rt igennem til Tagensvej umiddelbart efter at Jagtvejens M\xc3\xb8lle og Br\xc3\xb8dfabrik var nedrevet i 1917. Str\xc3\xa6kningen af Thorsgade fra dav\xc3\xa6rende Rosagade (Mimersgade) og op til Tagensvej kaldtes i starten "Thorsgades forl\xc3\xa6ngelse".\n_START_SECTION_\nS\xc3\xa6rlig bebyggelse p\xc3\xa5 Thorsgade\n_START_PARAGRAPH_\nI Thorsgade ligger den tidligere Samuels Kirke, som er fredet. Bygningsarbejdet begyndte i 1924, og den stod f\xc3\xa6rdig i 1932. Arkitekten hed Carl Sch\xc3\xb8itz. Samuels Kirke er opkaldt efter drengen fra Det Gamle Testamente, som h\xc3\xb8rte Gud kalde p\xc3\xa5 sig og svarede \xe2\x80\x9dTal Herre! Din tjener h\xc3\xb8rer!\xe2\x80\x9d, hvilket ogs\xc3\xa5 var slogan for kirkens arbejde. Kirken blev taget ud af drift i 2013 og fungerer nu som Samuels Hus._NEWLINE_Huset til venstre for kirken (nr. 63) er tildelt h\xc3\xb8j bevaringsv\xc3\xa6rdi. Bem\xc3\xa6rk den fine frise over indgangsd\xc3\xb8ren, hvor der st\xc3\xa5r \xe2\x80\x9dArbejde adler 1934\xe2\x80\x9d, og motivet er en arbejder med en hakke og store tr\xc3\xa6sko. I dag ligger v\xc3\xa6restedet Oasen i samme bygning._NEWLINE_Nr. 50: Frelsens H\xc3\xa6r fra 1913, ca. 1920 udvidet med vuggestue._NEWLINE_Nr. 54: En fin gulmalet murstensvilla, der er ret aparte i forhold til de andre 4-5 etagers ejendomme i gaden._NEWLINE_Nr. 79-81: Fra ca. 1900. Bem\xc3\xa6rk den us\xc3\xa6dvanlige trappeopgang, hvor trappevinduerne f\xc3\xb8lger trappen, endda med to smalle, buede vinduer b\xc3\xa5de \xc3\xb8verst og nederst. Afsluttes med en fronton med en top, der ligner st\xc3\xa6vnen fra et vikingeskib._NEWLINE_Nr. 87-93: Fra ca. 1900. Bem\xc3\xa6rk omr\xc3\xa5dets mest s\xc3\xa6rpr\xc3\xa6gede vinduer i bredformat, et langt, smalt vindue \xc3\xb8verst, med T-formede sprosser. Bygningen byder ogs\xc3\xa5 p\xc3\xa5 en del smukke m\xc3\xb8nsterpr\xc3\xa6gede mursten og leg med materialerne._NEWLINE_Nr. 95-97: Thorsgades nyeste bygning, et flot buet skelet af beton er nydeligt bekl\xc3\xa6dt med glaspartier og varmtr\xc3\xb8de plader. Porten er grafittimalet af MuchoAmigo i 2007, v\xc3\xa6rket hedder "For et N\xc3\xb8rrebro med plads til det hele".\n_START_SECTION_\nL\xc3\xa6s mere\n_START_PARAGRAPH_\nPoul Kragelunds erindringer fra N\xc3\xb8rrebro og Vangede har base i Thorsgade, hvor hans bedstefor\xc3\xa6ldre boede. Kragelund, Poul: S\xc3\xa5 vidt jeg husker.'